NOTA DE PREMSA

**L'hemeroteca digital del Setmanari Vinaròs aconsegueix superar les més de 1.000 descàrregues i visualitzacions**

Enguany continuarà la digitalització del Diariet gràcies al treball conjunt de Universitat Jaume I, Amics de Vinaròs i Ajuntament

Vinaròs, 09/02/2015

El Setmanari Vinaròs, present a la xarxa des del passat mes de setembre, ha aconseguit captar l'atenció dels internautes, com demostren les més de 1.000 visualitzacions i descàrregues que ha acumulat en tan sols quatre mesos. A través del Repositori de la Biblioteca de la Universitat Jaume I, poden consultar-se més de 800 números complets del Diariet, des de la seua aparició el 1957 fins a l'any 1974.

El treball de digitalització de tot el material es va desenvolupar l'any passat, gràcies a un conveni signat entre l'Ajuntament de Vinaròs i l'Associació Cultural Amics de Vinaròs, ampliat amb la Universitat Jaume I, que va cedir material i instal·lacions per poder realitzar la digitalització, així com el suport digital en el qual poden consultar-se, el Repositori digital dins de la col·lecció Revistes i col•leccions castellonenques. La responsable del Repositori de l'UJI, Lidón París, detallava que "s'han registrat 1353 visualitzacions i 1532 descàrregues des del Setmanari Vinaròs es va incorporar el passat mes de setembre de 2014 al Repositori. Són números molt elevats, respecte a altres publicacions, el que demostra l'interès que genera aquesta publicació". Els pics més alts de visualitzacions i actualitzacions corresponen al moment de la presentació i posterior aparició en mitjans de comunicació, al setembre i octubre, i quan s'ha fet alguna menció a les xarxes socials de l'Ajuntament de Vinaròs, com en la data de Sant Sebastià .

El Setmanari Vinaròs continuarà digitalizándose aquest any, amb la intenció de poder disposar de quinze anys més. Des Amics de Vinaròs ja s'ha donat a conèixer que poden posar-se en contacte amb l'associació estudiants de l'UJI interessats a participar en el procés de digitalització -Escaneig, classificació i bolcat a la xarxa- rebent la formació i assessorament per part de professionals del arxiu de la Biblioteca de l'UJI. El president d'Amics de Vinaròs, José Luis Pascual, destacava que "és molt satisfactori comprovar que la digitalització del Diariet ha fet possible que moltes persones tornin a consultar la publicació que és tot un emblema de Vinaròs i un testimoni valuós de la nostra història".

El regidor de Cultura, Lluís Gandia, ha insistit que "que el Setmanari Vinaròs forme part del fons digital de l'UJI, estant present així a la Biblioteca Digital Europea, suposa que s'incorpore a l'àmbit científic i que no només ciutadans en general sinó estudiants i investigadors puguen fer ús de les publicacions ".

El web municipal www.vinaros.es ha incorporat un enllaç directe des del qual poder accedir fàcilment a tots els números que estan presents en el Repositori de l'UJI.